fi id fi fi en fi en fi fi fi fi fi fi fi fi fi fi fi fi fi fi fi fi fi fi fi fi fi en fi fi fi fi en fi fi fi fi fi fi fi nb fi fi fi fi fi fi fi fi fi fi fi fi fi fi fi fi fi fi eo cs fi fi fi fi fi cs fi fi fi fi fi fi fi fi fi fi fi de fi fi fi fi fi cs fi fi fi fi fi fi fi fi fi fi en fi fi fi fi fi fi fi fi fi en fi en nb fi fi fi de fi fi fi fi fi fi fi fi fi fi fi fi fi fi fi es fi
Ulkomaalaus on ollut tovin käynnissä. Maalaamme talon kahteen kertaan, ensimmäinen kierros on menossa. Pohjalle on sudittu Virtasen Maalitehtaan Homeentappajaa. Talomaalin sävyksi valikoitui paperi F497. Valkoisen seassa on hitunen keltaista, joten sävy on lämmin. Toinen vaihtoehto olisi ollut valkoinen, jossa on vähän mustaa joukossa, mutta löysimme kuvia tuolla sävyllä maalatusta talosta ja sävy näytti meistä talvella hieman kylmältä. Siksi päädyimme lämpimämpään paperiin.
Ensimmäinen maalipurkki meni räystäisiin ja talon yläosan maalauksiin, joten on käyty hommaamassa lisää purkkeja. Ei nyt noin montaa sentään mitä kuvassa on, Jyväskylän Seppälän K-Raudasta on tuo kuva. Varsin riittoisalta tämä maali kyllä vaikuttaa! Ensimmäinen käsittelykerta tosiaan maalataan laimennettuna, jotta maali imeytyy syvemmälle hirteen. Niinpä maalin joukkoon sekoitetaan 1:10 osaa pellavaöljyvernissaa. Maalaamme tätä ensimmäistä kerrosta nyt alhaalta ylöspäin, kun kovin suurta innostusta tikapuille ei niinkään meillä maalaustalkoiden naisväellä ole. :) Eipä maali kyllä juuri valu, ettei roiskeita ole tullut. Mutta viimeisen kerroksen maalaamme sitten ylhäältä alaspäin.
Valkoisen peittävän maalin kaveriksi tulee kuultavana sävyä poro 5087. Virtasen maaleissa kuultavan tuloksen ulkomaaliin saa sävyttämällä 3 Öljyn Kuullotetta. Tuote on lakkabensiiniohenteinen toisin kuin 4 Öljyn Maali. Ensituntumalta kuullotekin tuntui todella miellyttävältä levittää. Vaikka se vaikutti purkissa hyvin juoksevalta, se ei kuitenkaan valunut pensselissä niin paljoa kuin oletin. Ja tietysti kunhan ottaa kuullotetta vähän kerrallaan pensseliin, saa minimoitua valumista. Testailimme kuullotetta jo etukäteen, koska aikomus on maalata tällä terassin ja kuistin laipioita ja mietityttää millainen projekti tuosta muodostuu. Valumattomuus on siis varsin hyvä asia!
Lumiesteetkin ovat nyt kuistin katolla paikoillaan. Kaikki rakennustelineet saatiin viimein palautettua takaisin Konevuokraus Ykkösille.
Talon värivalinnassa on se juju, että tulevaisuudessa rakennettavan autokatoksen pääväri on poro ja nurkkalaudat ja muut koristeet taasen paperia. Nykyään yleensä piharakennukset käsitellään samalla värillä kuin talo, mutta ajattelimme noudattaa vanhempaa tyyliä, jossa päärakennus usein on erivärinen kuin piharakennukset. Näin metsän keskelle kalliomaisemaan muuttaessa tuntui parhaalta valita taloon hyvin luonnolliset sävyt. Vaan onpa pihan piristykseksi tulossa lasten toiveesta muuan punaiseksi maalattava vaja, josta kerron tarkemmin keväämmällä.
Sisällä on yhtä sun toista puuhaa. Viemäriputkitilaus on vetämässä, joten pian pohjaa päästään tekemään. Valua odotellessa maalipensseleillä riittää edelleen hommia!
at huhtikuuta 26, 2018 Ei kommentteja:
Kohteen lähettäminen sähköpostitseBloggaa tästä!Jaa TwitteriinJaa FacebookiinJaa Pinterestiin
Labels: 3 Öljyn Kuullote, 4 Öljyn Laatumaali, hirsitalo, talomaali, ulkomaali, Virtasen Maalitehdas
Kuistin katto on viimein valmis! Se on tosiaan malliltaan aumakatto, joka on kyllä kaunis mutta työläs. Aumakatossa on siis lappeita enemmän kuin kaksi, eli meidän kuistin katossa niitä on kolme. Niinpä tulee kaksi harjalistaa, joiden päiden muotoilussa miehellä meni tovi jos toinenkin. Tarkoitus on estää muunmuassa lintujen pesäpaikat. Harjalistojen alla on vielä harjantuuletuslistat ja jokaisen auman kattolevyn pääty on taivutettu ylöspäin.
Rakennusmiehet ehtivät tehdä kuistin rungon ennen lähtöään ja siitä eteenpäin katto on tehty itse. Ruodelaudat ja aluskatteet saatiin paikoilleen pari viikkoa sitten ja reunapellit ja lumiesteet on nyt laitettu nekin. Kuistin kohdalle tuli Meltexin hengittävä aluskate, jos tila tosiaan joskus muutetaan umpikuistiksi.
Räystäät on maalattu niiltä osin, mihin rännit tulivat. Kuistin kattoikkunan kohta on saanut maalia pintaan sekin. Talvella maalaaminen kiinnostikin monia ja aiheesta on tullut paljon kysymyksiä. Meidän maalaustyöt ainakin onnistuivat vallan mainiosti talvellakin Virtasen 4 Öljyn maalilla, kuivumisaika toki oli monta päivää. Eli ei kannata kulkea ihan pylväiden vierestä muutamaan päivään, jos ei halua kaikkien takkien värjäytyvän valkoisiksi. Nyt kelit ovat jo lämpimiä eikä pakkasrajoja tarvitse miettiä, kunhan ei sataisi.
Katosta puheen ollen vielä, Weckmanin peltitoimituksen mukana tuli alla näkyvät tuuletusjouset. Niiden tarkoituksena on pitää harjan aluskatteen tuuletusraot auki myös talvella. Nämä tulivat pääkaton harjoihin. Tuuletusjousi käytännössä painaa harjalla olevan noin 40 senttimetriä leveän aluskatteen irti ruoteista. Katon aluskate on sitten alapuolella rimojen välissä ja harjalta auki, eli tuuletusreitti kiertää tuosta jousen painamasta raosta harjan kautta yläpohjaan. Hengittävän aluskatteen ilmeisesti voisi jättää avaamatta harjalta ainakin jonkun ohjeen mukaan.
Citynurkat ovat paikoillaan, vuorilaudat ja muut nikkaroidaan myöhemmin. Citynurkkien yläpäässä oli hieman lisäpuuhaa yläpuolisten räystäslautojen vuoksi. Nurkkalevyjä ei kiinnitetä hirsiin kuin ylhäältä, muuten nurkat tavallaan roikkuvat yhtenä pakettina terassiruuveilla kasattuna. Helpointa ne oli kasata suoraan paikalleen.
Pikkuhiljaa alamme siirtyä sisähommiin valmistelemaan pohjaa! Toivon mukaan kevään mittaan on näytettäväksi putkituksia, raudoituksia sun muuta sälää, mitä valun alle tulee. Ensin täytyy saada pohja varmasti sulaksi asti.
at huhtikuuta 21, 2018 Ei kommentteja:
Kohteen lähettäminen sähköpostitseBloggaa tästä!Jaa TwitteriinJaa FacebookiinJaa Pinterestiin
Labels: aumakatto, hirsitalo, katto, kuisti, lukkosaumakatto
lauantai 14. huhtikuuta 2018
Talon valmiusaste on uusimmassa valmiusastetodistuksessa 53%. Tämän jälkeen on päästy jo hitusen eteenpäin eli asennettu ikkunat ja tehty terassin runkoa. Valmiusastetodistukset täyttää vastaava työnjohtaja ja pankkiin niitä toimitetaan lainan nostamista varten. Rakennuslainaa nostetaan saapuneita laskuja vastaan ja samalla seurataan talon valmiusastetta ja rakennusbudjettia. Ulkoapäin "valmiin" talon valmiusaste on yleensä noin 50-60%. Meillä valmiusastetta nostaa esimerkiksi jo porattu maalämpökaivo.
Huhhuijaa, paljon on tekemistä vielä! Välillä käy mielessä, kuinka paljon pientä näpertämistä on luvassa. Toisaalta ei tämä ikuisesti kestä ja kerran vain tehdään, niin turha nyt on hötkyillä. Kaikki aikanaan ja pala kerrallaan. Viimeisin erävoitto oli kun saimme kaikki ikkunat paikoilleen, se tuntui tärkeältä etapilta.
Olen lukenut monesta blogista raksaväsymyksestä, joka varmaan iskee jokaiselle rakentajalle jossakin kohtaa. Kun keskeneräisyys ja rahanmeno kyllästyttävät eikä raksalle oikein huvita mennä. Talvirakentamisen etuna voisi sanoa, että kun tämä hidas rakennusvaihe alkaa, valon lisääntyminen piristää! Kun päivä pitenee, tuntuu järkevämmältä työpäivän jälkeen vielä nikkaroida tai tarttua pensseliin. Syksyn harmauskin jäi alkuinnostuksen alle perustusta tehdessä. :D Jos talo olisi tässä vaiheessa syksyllä, voisi tuntua harmaammalta. Toistaiseksi hommiin on lähtenyt mielellään. On myös huomannut, miten paljon kaikenlainen kannustus ja pienikin apu luo uskoa talon valmistumiseen!
Nyt tuntuu, ettei enää myöskään halua varata mitään liian tiukalla aikataululla. Vaan varata sitten kun on varmasti saatu edellinen vaihe niin valmiiksi, että ehditään saada kaikki kuntoon vaikka ennen lattiavalua. Kun rakentaminen on itsessään jo stressaava projekti, kaikkea turhaa stressiä on syytä välttää. Elämässä ylipäänsä ja varsinkin taloa rakentaessa.
Teemme vielä kuistin katon pellitykset loppuun, asennamme ovet ja sitten alamme valmistella pohjaa lattiavalua varten. Tämä tietää myös viemäriputkituksia, eristeiden laittoa ja lattialämmityksen asennusta. Olisi kiva saada lattia valettua toukokuun aikana ja kuivumisprosessi alkuun. Jos betonia haluaa sen puoli vuotta vaikka kuivattaa. Talossa voi tietenkin tehdä kaiken muun valmiiksi ja lopuksi vasta laittaa lattiapinnat. Parkettien asennuksessa ja etenkin laatoittamisessa tuon kuivumisajan kanssa on turha kiirehtiä, etteivät laatat sitten irtoile märän betonin päältä.
Terassin rungon vasat on asennettu, taas yksi puutavarapaketti on poissa tontilta.
Suurin osa vuokratelineistä on palautettu ja kuistin katon asennusta varten jätetyt telineet on siirretty paikoilleen. Kerron vielä lisää myöhemmin tästä kuistin katon teosta, jonka olemme siis tehneet itse. Näillä eväillä mennään kevättä kohti, mukavia aurinkoisia päiviä kaikille!
at huhtikuuta 14, 2018 Ei kommentteja:
Kohteen lähettäminen sähköpostitseBloggaa tästä!Jaa TwitteriinJaa FacebookiinJaa Pinterestiin
Labels: Finnlamelli, hirsitalo, valmiusaste, valmiusastetodistus
perjantai 6. huhtikuuta 2018
Viimeiset nurkkalautojen maalaukset olivat vielä hieman kuivumisvaiheessa kun Vesivekin auto kaarsi pihaan. Ehdittiin kyllä sopivasti nikkaroida citynurkat, kiinnittää kuistin reunapellit ja maalata räystäät ennen asentajien tuloa. On mukavaa saada talo säältä suojaan tältäkin osin ennen kevätsateita, jotka alkoivatkin heti pari päivää asennuksen jälkeen. Vesi ihmeesti roiskuu katolta seinille ilman rännejä, joten kyllä vesikourut on uuteen taloon hyvä asentaa pian katon valmistuttua.
Valitsimme Vesivekin valikoimista Arvo-alumiinirännit, joille annetaan 100 vuoden puhkiruostumattomuustakuu. Tosi kevyitä ovat nämä vesikourut ja tyylikkäitä minusta. Arvo-ränneissä ei ole taiteraitoja mutkien kohdalla, vaan mutkat ovat sileät. Näihin ränneihin ei myöskään pitäisi jäädä valumajälkiä, koska reunan ulkopäärme estää veden valumisen yli rännin sivulle. Etenkin valkoisessa jäljet näkyisivät hankalasti. Laitan myöhemmin kuvia, kunhan olemme päässeet käytössä kunnolla havainnoimaan tätä!
Vesivekin rännit valmistetaan mittatilauksena saumattomiksi määrämittaansa raksalla. Autossa on laite, josta vesikourua tulee sopivan mittaisena. Näin ei jää saumoja, jotka ajan myötä voisivat alkaa vuotamaan. Toki päädyt ja kulmat joudutaan tekemään saumoilla ja tiivistemassalla tiiviiksi. Asentajat laittoivat nuokin saumat siististi.
Näin menevät syöksytorvet paikoilleen. Meillä on sadevesien kokoojakaivo vielä kaivamatta, kunhan maa kevään mittaan sulaa saadaan tehtyä valmiiksi loput kaivuuhommat.
Asennustyö sujui joutuisasti Vesivekin paikallisten asentajien toimesta ja päivän aikana tuli valmista. Jännä kuinka talo näyttää heti valmiimmalta kun rännit ovat paikoillaan! Tilasimme samalla katolle menevät tikkaat, jotka miehet laittoivat lopuksi paikoilleen. Talon katollehan on lain mukaan järjestettävä kulku ja meillekin nuo kaksi savupiippua on sinne tulossa.
Kuvassa yllä näkyy meidän seuraavaa projektia, jota tässä on valmisteltu rinnalla. Eli karalankkuja on nikkaroitu ikkuna-aukkoihin ja pian saadaan loppuja ikkunoita paikoilleen. Ajatukset alkavat myös suuntautua lattiavalun valmisteluun.
at huhtikuuta 06, 2018 2 kommenttia:
Kohteen lähettäminen sähköpostitseBloggaa tästä!Jaa TwitteriinJaa FacebookiinJaa Pinterestiin
Labels: rännit, sadevesijärjestelmä, vesikourut, Vesivek
Uudemmat tekstit Vanhemmat tekstit Etusivu
Pitkälti itse rakentamamme hirsikoti Järvi-Suomen maisemissa. Blogissa omakotitaloasumisen aiheita, puutarhajuttuja, kotoilua ja erilaisia diy-projekteja.
antura betonimuottiperustus följari hirsitalo keittiö lamellihirsi LVI-suunnitelma omakotitalo perustukset perustus pohjapiirrustus rakennuslupa sadevesijärjestelmä salaojajärjestelmä sauna sokkeli takka terassi valu vesikaivo
►  elokuuta 2022 (2)
►  toukokuuta 2022 (2)
►  huhtikuuta 2022 (1)
►  maaliskuuta 2022 (2)
►  helmikuuta 2022 (1)
►  joulukuuta 2021 (2)
►  marraskuuta 2021 (2)
►  lokakuuta 2021 (2)
►  syyskuuta 2021 (3)
►  elokuuta 2021 (1)
►  heinäkuuta 2021 (1)
►  kesäkuuta 2021 (1)
►  toukokuuta 2021 (1)
►  huhtikuuta 2021 (2)
►  maaliskuuta 2021 (1)
►  tammikuuta 2021 (5)
►  joulukuuta 2020 (2)
►  marraskuuta 2020 (2)
►  lokakuuta 2020 (1)
►  syyskuuta 2020 (1)
►  maaliskuuta 2020 (1)
►  joulukuuta 2019 (1)
►  marraskuuta 2019 (3)
►  syyskuuta 2019 (1)
►  elokuuta 2019 (1)
►  kesäkuuta 2019 (1)
►  toukokuuta 2019 (1)
►  huhtikuuta 2019 (1)
►  maaliskuuta 2019 (2)
►  helmikuuta 2019 (1)
►  tammikuuta 2019 (2)
►  joulukuuta 2018 (1)
►  marraskuuta 2018 (2)
►  lokakuuta 2018 (2)
►  syyskuuta 2018 (3)
►  elokuuta 2018 (2)
►  heinäkuuta 2018 (2)
►  kesäkuuta 2018 (2)
►  toukokuuta 2018 (2)
▼  huhtikuuta 2018 (4)
F497 + 5087 = :)
►  maaliskuuta 2018 (7)
►  helmikuuta 2018 (7)
►  tammikuuta 2018 (8)
►  joulukuuta 2017 (6)
►  marraskuuta 2017 (6)
►  lokakuuta 2017 (8)
►  syyskuuta 2017 (5)
►  elokuuta 2017 (6)
►  heinäkuuta 2017 (2)
►  kesäkuuta 2017 (2)
►  toukokuuta 2017 (1)
►  huhtikuuta 2017 (5)
Copyright 2022 ⓒ Hirsiä Aurinkokalliolla. Vintage-frame: freepic.com. Teema: Yksinkertainen. Sisällön tarjoaa Blogger.